《雪狮儿 其一》
清代·厉鹗

雪姑迎后，房栊护得，黄睛明润。扑罢蝉蛾，更弄飞花成阵。

穿篱扑近。未肯傍、茸毡安稳。念寒夜，偎衾暖处，梦寻灯晕。

绕膝声声低问。似无鱼分诉，怜伊娇困。展膊屏前，髣髴三生犹认。

怀春最恨。渐取次、归来难准。琼签尽。上案晴蟾铺粉。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。